Komisijos Sprendimas
1994 m. birželio 17 d.
dėl Europos mokyklų statutą apibrėžiančios konvencijos sudarymo
(94/558/EAPB)
EUROPOS BENDRIJŲ KOMISIJA,
atsižvelgdama į Europos anglių ir plieno bendrijos steigimo sutartį, ypač į jos 95 straipsnio 1 dalį,
gavusi Tarybos pritarimą,
pasitarusi su konsultaciniu komitetu,
kadangi Europos anglių ir plieno bendrijai aktualu suteikti savo darbuotojų vaikams bendrąjį išsilavinimą Europos mokyklose, kuris leistų užtikrinti tinkamą Bendrijos institucijų veiklą ir palengvintų jų uždavinių įgyvendinimą; kadangi tuo tikslu 1957 m. balandžio 12 d. pirmosios valstybės narės pasirašė Europos mokyklų statutą apibrėžiančią konvenciją;
kadangi 1990 m. gegužės 31 d. Taryba ir Taryboje posėdžiaujantys švietimo ministrai paragino parengti naują Europos mokyklų konvenciją siekiant pagerinti mokyklų veiklos efektyvumą ir labiau įvertinti Bendrijos vaidmenį šiame procese;
kadangi siekiant Bendrijos tikslų būtinas Europos anglių ir plieno bendrijos dalyvavimas įgyvendinant minėtąją konvenciją;
kadangi Europos anglių ir plieno bendrija dalyvaus įgyvendinant konvenciją vykdydama savo įgaliojimus, nustatytus konvencijos taisyklėse ir tuose būsimuose aktuose, kuriuos vadovaudamasi konvencijos sąlygomis ji gali priimti;
kadangi Europos anglių ir plieno bendrijai atitinkamai būtina sudaryti pirmiau minėtą konvenciją;
kadangi vieninteliai veiklos įgaliojimai, kuriais galima naudotis priimant šį spendimą, yra nustatyti EAPB sutarties 95 straipsnyje,
NUSPRENDĖ:
1 straipsnis
Europos anglių ir plieno bendrijos vardu tvirtinama Europos mokyklų statutą apibrėžianti konvencija. Konvencijos tekstas pridedamas [1].
2 straipsnis
Komisijos pirmininkas atiduoda saugoti tvirtinimo dokumentą Konvencijos 33 straipsnyje nustatyta tvarka.
Priimta Liuksemburge, 1994 m. birželio 17 d.